Putin: Qrimning chaqirig‘iga befarq qarab bo‘lmaydi - BBC O'zbek\nPutin: Qrimning chaqirig‘iga befarq qarab bo‘lmaydi\nImage caption "Xalqaro muammolar borasidagi turlicha qarashlar munosabatlarga ta‘sir ko‘rsatmasligi kerak"\nAQSh va Rossiya prezidentlari payshanba kuni Ukraina muammmosini telefon orqali muhokama qilishgan.\nBu Barak Obama va Vladimir Putin o‘rtasida ushbu mavzuga taluqli ikkinchi telefon muloqotidir.\nSuhbat Obamaning tashabbusi bilan o‘tkazilgan va bir soat davom etgan.\nO‘tgan safardagi 90 daqiqali muzokarada ham janob Obama Rossiyaning Ukrainaga nisbatan harakati noqonuniy ekanini aytib, inqirozni xalqaro hamjamiyat bilan birgalikda hal qilishga chaqirgandi.\nBu galgi suhbatda Prezident Putin Rossiya-Amerika munosabatlari muhimligini, xalqaro muammolar borasidagi turlicha qarashlar unga ta‘sir ko‘rsatmasligi lozimligini urg‘ulagan.\nShu bilan birga, Qrimning yordam so‘rovini inkor qilib bo‘lmasligini bildirgan. "Rossiya bu vaziyatga mos harakat qiladi", deb aytgan janob Putin.\nObama Rossiya qo‘shinlari harbiy bazalarga qaytarilishi lozimligini aytmoqda. Muammoni diplomatik yo‘l bilan yechish maqsadida Moskva va Vashington rasmiylari muzokaralarni davom ettirishini qo‘shimcha qilgan.\nAQSh dastlabki choralar sifatida "Ukrainaning hududiy yaxlitligi va mustaqilligiga tahdid qiluvchi harakatlarga aloqador" Rossiya va Ukraina rasmiylariga nisbatan viza cheklovlari kiritdi.\nShuningdek Ovro‘po Ittifoqi va AQSh Qrim oliy kengashining 16 martda referendum o‘tkazish qarori Ukraina konstitutsiyasi va xalqaro qonunlarga zid ekanligi borasida murojaat bilan chiqqan.\nUkraina muvaqqat prezidenti Oleksandr Turchinov Qrim hukumatining referendum o‘tkazish qarori bekor qilinganini bildirdi.\nUnga ko‘ra, davlat chegaralariga taluqli barcha masalalar umumukraina referendumi orqali hal etilishi kerak.\nAyni paytda Qrimning tub aholisi bo‘lgan qrim tatarlar Rossiyaga qo‘shilish haqidagi referendumga qarshi ekanlarini aytmoqdalar.\nRossiya Davlat Dumasining to‘rt fraktsiyasi rahbarlari esa Qrimning Ukraina tarkibidan chiqib, Rossiyaga qo‘shilishi fikrini quvvatlaganlar. Bu taklif Duma deputatlari tomonidan ko‘rib chiqiladi.\nOvro‘po Ittifoqi Bryusselda o‘tgan shoshilinch majlisida Rossiya bilan viza haqidagi muzokaralarni vaqtincha to‘xtatdi.\nUkrainadagi vaziyatga aloqador Rossiya rasmiylariga viza bermaslik va hisob raqamlarini muzlatish, Moskva hamon o‘z fikridan qaytmas ekan, unga nisbatan iqtisodiy sanktsiyalar joriy etilishi bilan ogohlantirildi.\nOvro‘poning aksariyat davlatlari muammoni diplomatik yo‘l bilan hal qilish tarafdori bo‘lib qolmoqda.\nRossiyaning Ukrainadagi harakatlariga norozilik ma‘nosida juma kuni Sochida ochiladigan qishki Paralimpik o‘yinlariga bir qator xorijiy davlat hay‘atlari qatnashishmaydi.